《送刘用熙》
明代·邵宝

今之异人刘牧龙，绰有两汉先秦风。等閒踪迹不肯露，下混此世将无同。

或时耿耿作怪语，恍忽使我难形容。殷彝周鼎初出土，置在清庙明堂中。

又如江水撞石钟，天然音调非人工。蛟龙跃舞送雷雨，倏歘霁景留云松。

直将飞步泰华峰，沐浴沆瀣观洪濛。身骑白鹤真自适，口啖紫芝犹未穷。

彼哉皦皦不解事，唯子能固还能通。我今规子复有说，古来夷隘惠不恭。

吁嗟此别拟三载，河淮合流日夜东，尚友千古谁其从。

作者简介：邵宝（1460-1527）字国宝，号二泉，江苏无锡人，成化二十年（1484）进士，历为江西提学副使，官至南京礼部尚书，谥文庄。文典重和雅，诗清和淡薄。著有《简端二馀》《慧山记》《容春堂集》等。